

**1113. Budapest, Zsombolyai u.6.**

T: 34-33-880

[www.ratkaimartonklub.hu](http://www.ratkaimartonklub.hu)

**2016. márciusi műsorai**

**Tisztelt Klubtagunk! Kedves Vendégünk!**

**Új helyen a Rátkai Márton Klub. Szeretettel köszöntjük új helyünkön a XI. Zsombolyai u. 6. szám alatt.**

A Művészeti Szakszervezetek Szövetsége, kényszerűségből, eladta a székházát és új, kisebb épületbe költözött. Így a klubnak is el kellett hagynia az eddigi, az immár 30 éve kedvessé vált helyszínt. A TIT Stúdió fogadta be a klubot és márciustól itt várjuk vendégeinket, sok meglepetéssel, és a már megszokott műsorokkal, abban a reményben, hogy továbbra is elnyerik tetszését, ugyanakkor szeretnénk az elkövetkező hónapok programjait színessé, változatossá és emlékezetessé tenni.

Kérjük, barátai és ismerősei körében is népszerűsítse klubunkat, műsorainkat.

Megközelítés: a XI.kerület Kosztolányi Dezső tértől 200 m. Bocskai út és a Zsombolyai utca sarok.

***60 éves a Rátkai Márton Klub***

***Jubileumi évad***

**„Rátkai valami oly véghetetlen finom húrokon muzsikál, amihez hasonlót nem lehet csak művészettel produkálni.**

Írta Rátkai Mártonról Móricz Zsigmond.”

*Tisztelt Klubtagunk! Kedves Vendégünk!*

*Büszkék vagyunk arra, hogy névadónk szellemében, és az Önök segítségével is, klubunk 60 éve szolgálja a művészeteket és a művészeket. Ragaszkodtunk az értékeinkhez, de a közönség igényeihez is alkalmazkodtunk.*

*Tisztelettel és szeretettel várjuk ebben a jubileumi évadban is!*

Álljon itt egy emlékező vers, és utána kezdjük az új helyen a régi örömmel, és igényességgel, mert ne feledje, a mi klubunk egy értéket felmutató, jó hangulatú hely.

**Az egyesület választmánya**

*Ezúton is szeretném megköszönni a Művészeti Szakszervezetek Szövetségének, dr Gyimesi László elnök úrnak, a tagszervezetek titkárainak a 30 éves töretlen segítséget és erre a továbbiakban is számítunk. Külön köszönet dr. Koncz Gábor úrnak a TIT Stúdió igazgatójának a megértő segítségéért.*

Sebőkné Zalka Ilona klubtitkár

****

**Reményik Sándor:**

**A költözők**

Mi elmegyünk, de lelkünk itt marad,
S körüllengi titkon a falakat.

S legyen bár ezer lim-lommal tele,
Üres az elhagyott lak ürege.

S ki helyünkbe jő, néha visszadöbben
És meg-megbotlik néha a küszöbben.

És néha meg-megrémitik az árnyak,
Kik minden zugban ülnek s reánk várnak

És metsző hideg száll szíve fölé:
Egy emlék, ami nem volt az övé!

S néha úgy érzi: valamije nincs -
És égeti a kezét a kilincs.

És néha fel-felriad éjféltájban,
Pedig tán csak a szú őröl a fában!

És néha lehanyatlik a keze -
Csend van, - egy átok teljesedik be.

Mi elmegyünk, de lelkünk itt marad
S körüllengi titkon e falakat.

Mi elmegyünk, - s amíg távol leszünk.
E város ott lesz, ahol mi leszünk.

*1919 október 17*

**16-án / szerdán/ du. 6 órakor:**

St.Martin baráti klub sok zenével, érdekességgel.

Emlékképek az ausztráliai koncertkörútról.

**21-én /hétfőn/ du. 6 órakor:**

**„Tavasz van, gyönyörű…”**

**20 éves a Dévai Nagy Kamilla által alapított Krónikás Zenede**

Közreműködik: Dévai Nagy Kamilla és a tanítványai

A helyszínen CD-k vásárolhatók és dedikáltathatók.

A belépés díjtalan!

**29-én /kedden/ du 6 órakor:**

**Tavaszi csokor**

**Vendégünk: a Megszólaló Kezek Közhasznú Alapítvány**

* magyar nóta, népdal, operett, sanzon-

Fiatal tehetségek bemutatkozása.

Műsorvezető: **Dr. Szalóczy Péter**

KÖZLEMÉNYEK

**Kedves Klubtagok és Vendégek!**

Folytatjuk az **Aktív aranykor** programot.

***Legyen fitt a hétvége:***

Minden **vasárnap du. 6-7**-ig várja a mozogni vágyókat, fiatalokat és idősebbeket egyaránt, a **Jóga Stúdió /Bp. XIII. Visegrádi u.23/** „kíméletes” és megértő edzővel. Részvételi díj alkalmanként 1000- Ft, mely a helyszínen fizetendő.

**Kedvezmény klubtagoknak!**

**Az ARC Stúdió natúr kozmetika 10% árengedményt ad a klubkártyát felmutatóknak, egyszeri alkalommal, a kezelés végösszegéből. Bejelentkezés telefonon.** /ARC Stúdió 1068. Budapest Benczúr utca 12. T: 20/9378-002/

A Rátkai Márton Klub kulturális egyesület működését az Emberi Erőforrások Minisztérium, a Művészeti Szakszervezetek Szövetsége, a Területi Művelődési Intézmények Egyesülete, a LOOK Gallery, és a TIT Stúdió támogatja.

Médiatámogató a KONTAKT Rádió, Hatoscsatorna és a Civil TV11.

  

  